text: 71-årig kvinde fundet dræbt i sit hjem
  21 juli 2019 kl. 09.10
  En 32-årig mand er anholdt i sagen.
  En 71-årig kvinde er søndag morgen fundet dræbt i sit hjem i Brædstrup. Sydøstjyllands Politi modtog en anmeldelse klokken 07.18 om, at der lå en livløs person, og cirka en halv time senere kunne de anholde en 32-årig mand, som er sigtet for manddrab.
  - Han holder til i Nordjylland, men han har en relation til den dræbte, og yderligere kan vi ikke sige om sagen, fortæller Jesper Brian Jensen, vagtchef ved Sydøstjyllands Politi.
  Den 32-årige fremstilles senere i dag i grundlovsforhør. De pårørende til den 71-årige er underrettet.
  